[Foto’s] Man sit vier ure lank in skoorsteen vasŉ 26-jarige man van Arizona het vier ure lank in sy skoorsteen vasgesit toe hy soos Kersvader toegang tot sy huis wou bekom. Foto: Tucson Fire Department, Facebook ŉ Man van Arizona het vier ure lank in sy skoorsteen vasgesit toe hy soos Kersvader toegang tot sy huis wou bekom nadat hy homself uitgesluit het. Die 26-jarige man het Sondag in sy skoorsteen by sy huis in Tucson vasgesit totdat brandbestryders hom kon red. ŉ Buurman het gelukkig die man se hulpkrete gehoor en die brandweer ontbied. Teen die tyd wat die brandbestryders opgedaag het, het die man al ver genoeg in die skoorsteen afgeskuif om aan die grond te raak, maar die uitgang was te nou vir hom om te ontsnap. Brandbestryders het hom weer in die skoorsteen opgetrek. Die brandweer het foto’s van die reddingspoging op sy Facebook-blad geplak en wys hoe die man in roet bedek is. Een van die laaste foto’s wys hoe hy een van sy helde omhels. Paramedici het die man op die toneel ondersoek. Hy is nie beseer nie.